Propunerea nu are implicații financiare noi pentru statele membre. Consiliul adoptă acest tip de regulament în fiecare an, iar mijloacele publice și private de punere în aplicare a acestuia există deja.

La 31 mai 2022, ICES și-a publicat avizul științific pentru stocurile din Marea Baltică, cu excepția avizului privind heringul din vestul Mării Baltice, care a fost publicat la 30 iunie 2022. ICES estimează că biomasa heringului din vestul Mării Baltice și a codului din estul și vestul Mării Baltice este în continuare sub limitele biologice sigure. Biomasa heringului din zona centrală a Mării Baltice este în continuare sub limitele sănătoase. Codul din estul Mării Baltice și somonul din Golful Finlandei primesc un aviz de precauție. Restul de opt stocuri primesc un aviz MSY:

Până în 2019, deciziile privind posibilitățile de pescuit din Marea Baltică au reușit să aducă rata de mortalitate prin pescuit pentru stocurile cu un aviz MSY la niveluri corespunzătoare MSY în momentul stabilirii TAC pentru toate stocurile, cu excepția heringului din vestul Mării Baltice. Aceste decizii au reușit, de asemenea, să refacă stocurile și să reechilibreze capacitatea și posibilitățile de pescuit. Cu toate acestea, în 2019, a devenit evident faptul că stocul de cod din estul Mării Baltice se confrunta cu presiuni puternice. ICES estimează că acest stoc va rămâne cel mai probabil epuizat și în anii următori. În 2021, a devenit evident faptul că stocul de cod din vestul Mării Baltice se află, de asemenea, de mulți ani sub nivelurile sustenabile (și anume, sub Blim), iar ICES a subliniat că mai multe populații de somon sunt foarte slabe. În fine, începând din 2020, biomasa heringului din zona centrală a Mării Baltice se află sub nivelurile sănătoase (și anume sub Btrigger), iar în 2022 heringul din Golful Botnic s-a apropiat foarte mult de această limită. Prin urmare, sunt necesare în continuare progrese suplimentare în vederea refacerii tuturor stocurilor și a alinierii acestora la MSY.

•Explicații detaliate cu privire la prevederile specifice ale propunerii

Propunerea stabilește posibilitățile de pescuit ale statelor membre pentru anumite stocuri de pește sau grupe de stocuri de pește din Marea Baltică pentru 2023.

Regulamentul (UE) 2016/1139 de stabilire a unui plan multianual („MAP”) pentru Marea Baltică a intrat în vigoare la 20 iulie 2016. Potrivit dispozițiilor MAP, posibilitățile de pescuit trebuie stabilite în conformitate cu obiectivele acestuia și trebuie să respecte intervalele ratei-țintă de mortalitate prin pescuit furnizate în cele mai bune avize științifice disponibile, în special din partea ICES sau a unui organism științific independent similar. În ceea ce privește stocurile care beneficiază de un aviz MSY, articolul 4 alineatul (3) din MAP prevede că TAC trebuie, în principiu, să fie stabilită la sau sub valorile mortalității prin pescuit care conduc la MSY (și anume „valoarea FMSY” și, respectiv, „intervalul inferior FMSY”). Cu toate acestea, conform articolului 4 alineatul (4) din MAP, TAC poate fi întotdeauna stabilită sub intervalele FMSY. În condițiile prevăzute la articolul 4 alineatul (5) din MAP, TAC pentru stocurile sănătoase poate fi stabilită deasupra valorii FMSY („intervalul superior FMSY”). Pentru stocurile cu o biomasă sub limitele sănătoase, și anume nivelul de referință al biomasei stocului de reproducere sub care trebuie să fie luate măsuri pentru refacerea stocurilor deasupra nivelurilor capabile să asigure MSY („Btrigger”), articolul 5 alineatul (1) din MAP prevede luarea de măsuri de remediere adecvate pentru a asigura revenirea rapidă a stocului la niveluri sănătoase. În special, TAC trebuie să fie stabilită la un nivel sub intervalul superior FMSY, ținând seama de scăderea biomasei. În temeiul articolului 5 alineatul (2) din MAP, în cazul în care biomasa unui stoc se află chiar sub limitele biologice sigure, și anume nivelul de referință al biomasei stocului de reproducere sub care stocul poate avea o capacitate de reproducere redusă („Blim”), trebuie luate măsuri de remediere suplimentare. În special, măsurile de remediere pot include suspendarea activităților de pescuit direcționat vizând stocul respectiv și reducerea adecvată a posibilităților de pescuit pentru stocurile respective sau pentru alte stocuri din cadrul activităților respective de pescuit. Pot fi adoptate și alte măsuri de remediere, dar acestea trebuie să fie legate funcțional de posibilitățile de pescuit. Alegerea măsurilor trebuie să se facă în funcție de natura, gravitatea, durata și repetarea situației.

În conformitate cu Regulamentul de bază privind PCP, posibilitățile de pescuit pentru stocurile care primesc aviz de precauție trebuie să fie stabilite la niveluri care să asigure cel puțin un nivel comparabil de conservare. În considerentul 8 din Regulamentul de bază privind PCP se precizează că deciziile de gestionare în cadrul pescuitului mixt trebuie să ia în calcul dificultatea de a pescui toate stocurile din cadrul unui pescuit mixt și de a obține MSY în același timp, în special în cazurile în care avizele științifice arată că este foarte dificil să se evite fenomenul „speciilor de blocaj” prin creșterea selectivității uneltelor de pescuit utilizate.

Posibilitățile de pescuit sunt propuse în conformitate cu articolul 16 alineatele (1) (referitor la principiul stabilității relative) și (4) (referitor la obiectivele politicii comune în domeniul pescuitului și la regulile prevăzute în planurile multianuale) din Regulamentul de bază privind PCP.

Pentru a stabili cotele Uniunii pentru stocurile gestionate în comun cu Federația Rusă, cantitățile respective din aceste stocuri au fost deduse din TAC recomandate de ICES. TAC-urile și cotele alocate statelor membre sunt stabilite în anexa la propunere.

Pentru heringul din vestul Mării Baltice, dimensiunea stocului estimată de ICES a crescut ușor, rămânând însă la doar 59 % din Blim. ICES estimează că biomasa va rămâne sub Blim cel puțin până în 2025, chiar și în absența pescuitului. Gradul de recrutare este scăzut de mulți ani și este în continuare la un nivel minim istoric. Întrucât niciunul dintre scenariile de captură nu ar aduce biomasa peste limita Blim în viitorul apropiat, ICES își reiterează, pentru al cincilea an consecutiv, avizul privind capturile zero. În 2021, Consiliul a decis să închidă pescuitul direcționat, cu excepția pescuitului în scopuri exclusiv științifice și a pescuitului costier la scară mică, în conformitate cu articolul 5 alineatul (2) și cu articolul 4 alineatul (4) din MAP. De asemenea, Consiliul a decis ulterior să stabilească o TAC pentru capturile accidentale inevitabile, pentru a se evita periclitarea altor activități de pescuit. Având în vedere că aceste măsuri de remediere nu au avut încă timp să contribuie la ameliorarea stării stocurilor, Comisia propune ca pescuitul direcționat să fie menținut închis și să se mențină nivelul TAC.

Pentru codul din estul Mării Baltice, ICES încă nu este în măsură să stabilească valorile intervalelor FMSY. Prin urmare, acesta a emis un aviz de precauție pentru 2023. Pentru al patrulea an consecutiv, ICES recomandă să se permită capturi zero. ICES estimează că dimensiunea stocului este în continuare sub Blim și că va rămâne sub acest prag pe termen mediu, chiar și în absența pescuitului. În plus, ICES estimează că biomasa a crescut foarte puțin în 2021 și că recrutarea este în continuare la un nivel minim istoric. Având în vedere gradul de epuizare a stocurilor, începând din 2019 au fost adoptate măsuri drastice. Pescuitul direcționat de cod din estul Mării Baltice a fost închis, cu excepția pescuitului în scopuri exclusiv științifice, iar TAC este limitată la capturi accidentale inevitabile, pentru a se evita periclitarea majorității celorlalte activități de pescuit din Marea Baltică. Au fost adoptate alte măsuri de remediere legate funcțional de posibilitățile de pescuit, sub forma închiderii zonelor de reproducere care acoperă perioada de vârf de reproducere și potențialele zone de reproducere. Excepțiile se aplică pescuitului în scopuri exclusiv științifice, anumitor activități de pescuit costier la scară mică ce utilizează unelte pasive și activităților de pescuit pelagic pentru consumul uman întreprinse în afara principalelor zone potențiale de reproducere. În plus, pescuitul recreativ a fost interzis în zona principală de distribuție încă din 2020, deoarece cantitățile capturate ar fi substanțiale în comparație cu TAC pentru capturile accidentale. Având în vedere că aceste măsuri de remediere nu au avut încă timp să contribuie la ameliorarea stării stocurilor, Comisia propune ca acestea să fie menținute și să se mențină neschimbat nivelul TAC.

În ceea ce privește codul din vestul Mării Baltice, ICES a estimat timp de mulți ani că stocul este fragil și că dimensiunea acestuia este sub Btrigger. Prin urmare, posibilitățile de pescuit au fost reduse substanțial și au fost adoptate măsuri de însoțire, cum ar fi închiderea zonelor de reproducere și restricțiile privind pescuitul de agrement cu undița. În fiecare an, s-a preconizat că stocul se va reface în anul următor, dar acest lucru nu s-a întâmplat până în prezent. În 2021, ICES a observat că au existat neconcordanțe semnificative în evaluările sale anterioare. Prin urmare, acesta a efectuat o evaluare mai aprofundată. Această evaluare a indicat faptul că stocul s-a situat, de fapt, chiar sub Blim în cea mai mare parte a ultimilor 10 ani. Prin urmare, ICES a recomandat reducerea semnificativă a capturilor totale. Consiliul a decis să închidă pescuitul direcționat, cu excepția pescuitului în scopuri exclusiv științifice, și să limiteze TAC la capturile accidentale inevitabile, pentru a se evita periclitarea altor activități de pescuit. Măsurile de remediere suplimentare existente legate funcțional de posibilitățile de pescuit au fost menținute sau consolidate. A fost menținută închiderea zonelor de reproducere care acoperă perioada de vârf de reproducere și potențialele zone de reproducere, cu excepția pescuitului în scopuri exclusiv științifice, a anumitor activități de pescuit costier la scară mică ce utilizează unelte pasive, a activităților de pescuit pelagic pentru consumul uman întreprinse în afara principalelor zone potențiale de reproducere și a pescuitului efectuat cu drage pentru moluște bivalve în anumite ape puțin adânci. În plus, perioada de închidere a zonelor de reproducere a fost extinsă pentru a include pescuitul de agrement cu undița. În afara acestei perioade, limita capturilor pentru pescuitul recreativ a fost redusă la un pește per pescar pe zi.

În avizul din acest an, ICES afirmă că recrutarea din 2022 este estimată a fi ușor mai ridicată decât în anii precedenți. Cu toate acestea, biomasa stocului a scăzut și mai mult, situându-se în prezent la doar 38 % din Blim. Cu toate acestea, avizul privind capturile pentru valoarea FMSY este de a crește capturile totale (la fel ca în 2021, ICES nu este în măsură să furnizeze un aviz separat privind capturile pentru capturile comerciale și cele obținute în cadrul pescuitului recreativ) și estimează că biomasa va fi peste Blim în 2024. În același timp, ICES subliniază că previziunile sale pe termen scurt sunt mult mai incerte decât de obicei, deoarece modelul de evaluare nu ia în considerare anumiți factori de mortalitate necunoscuți (probabil semnificativi). Prin urmare, ICES insistă asupra faptului că, în cazul în care capturile se situează la valoarea FMSY, există un risc ridicat ca biomasa să rămână, de fapt, sub Blim în 2024. Având în vedere dimensiunea foarte redusă a stocurilor, considerațiile ICES și istoricul incertitudinilor în ceea ce privește evaluarea stocurilor, Comisia propune adoptarea unei abordări prudente prin menținerea nivelului TAC și a măsurilor de remediere actuale neschimbate.

În 2020, ICES a estimat că biomasa heringului din zona centrală a Mării Baltice a scăzut sub Btrigger. În 2021, aceasta a scăzut și mai mult și s-a apropiat de Blim. Posibilitățile de pescuit au fost reduse substanțial; stocul a crescut din nou, dar rămâne sub Btrigger. Nu a existat o recrutare puternică din 2015 până în prezent, iar principalul factor determinant pentru posibilitățile de pescuit actuale este forța clasei de vârstă 2019. Cu toate acestea, estimarea acestei clase de vârstă fluctuează. În 2020, ICES a estimat că clasa de vârstă 2019 a fost puternică, anul trecut că a fost sub medie, iar anul acesta că este peste medie. Pe această bază, ICES recomandă creșterea substanțială a posibilităților de pescuit, subliniind în același timp că stocul se bazează pe o singură clasă de vârstă, a cărei forță este incertă. Prin urmare, Comisia propune adoptarea unei abordări prudente și stabilirea posibilităților de pescuit la cel mai mic nivel al intervalului FMSY, în conformitate cu articolul 5 alineatul (1) din MAP.

Evaluarea heringului din Golful Botnic a făcut obiectul unor incertitudini în ultimii ani. Biomasa este în continuă scădere din 2010. În 2019, ICES a trebuit să își retrogradeze avizul la un aviz de precauție pentru categoria de date 3 a ICES, ca urmare a unei importante erori retrospective. În 2021, după o serie de lucrări aprofundate, ICES a avansat din nou avizul la aviz MSY pentru categoria de date 1 a ICES. Acesta a estimat că biomasa era în sfârșit în creștere și a recomandat creșterea substanțială a posibilităților de pescuit. ICES estimează în prezent că biomasa stocului a fost, de fapt, mult mai mică în ultimii ani și a scăzut la un nivel puțin peste Btrigger. ICES indică faptul că această evoluție este probabil cauzată de reducerea dimensiunii heringului, un fenomen observat deja de o anumită perioadă de către anumiți pescari de coastă. Deși raportul greutate/vârstă a fost scăzut în ultimii 15 ani, acesta a continuat să scadă în 2021. Singurul scenariu de captură recomandat de ICES care ar menține stocul peste Btrigger în 2024 este cel mai scăzut nivel al intervalului FMSY. Având în vedere evoluția negativă a stocului și pentru a evita ca stocul să scadă sub Btrigger, Comisia propune stabilirea posibilităților de pescuit la cel mai scăzut nivel FMSY.

Avizul ICES pentru heringul din Golful Riga nu conține constrângeri specifice, astfel încât TAC propusă este valoarea FMSY.

Potrivit ICES, biomasa șprotului este sănătoasă, dar presiunea anterioară exercitată de pescuit asupra stocurilor s-a situat deasupra FMSY. În plus, ICES recomandă să se ia în considerare interacțiunile dintre mai multe specii, deoarece șprotul este o specie furajeră importantă pentru cod. Prin urmare, Comisia propune stabilirea TAC în intervalul inferior FMSY, în conformitate cu articolul 4 alineatul (3) din MAP.

TAC pentru cambula de Baltica este o combinație între: (i) avizul MSY pentru stocul din subdiviziunile 21, 22 și 23; și (ii) avizul MSY pentru stocul din subdiviziunile 24-32, care a fost avansat în acest an la un aviz MSY pentru categoria de date 2 a ICES. Ambele stocuri se dezvoltă bine, dar trebuie luate în considerare interacțiunile dintre mai multe specii. Codul este o captură accidentală inevitabilă în cadrul pescuitului de cambulă de Baltica, iar nivelurile capturilor accidentale pot fi semnificative, în special dacă nu se utilizează unelte de pescuit mai selective. Comisia propune menținerea posibilităților de pescuit pentru ambele stocuri de cod din Marea Baltică la un nivel foarte scăzut. Prin urmare, Comisia propune stabilirea TAC pentru cambula de Baltica în intervalul inferior FMSY, în conformitate cu articolul 4 alineatul (3) din MAP.

De mulți ani, ICES a declarat că starea stocurilor de somon de Marea Baltică din râuri este foarte eterogenă, unele fiind sănătoase, iar altele foarte slabe. Pentru somonul din bazinul principal, ICES a furnizat un aviz MSY; pentru somonul din Golful Finlandei, un aviz bazat pe abordarea elaborată pentru stocurile cu date limitate. În urma unei evaluări aprofundate a stocului, ICES a decis să aplice această abordare bazinului principal și în 2020. În urma unor lucrări suplimentare, ICES a furnizat din nou un aviz MSY în 2021. Cu toate acestea, în acest aviz s-a afirmat pentru prima dată că toate capturile de somon comerciale și cele obținute în cadrul pescuitului recreativ din bazinul principal, care sunt, prin natura lor, activități mixte de pescuit care capturează somon din stocuri sănătoase și slabe din râuri, ar trebui să fie oprite pentru a proteja stocurile slabe din râuri. De asemenea, ICES a considerat totuși, în același timp, că continuarea pescuitului direcționat existent în zonele de coastă din Golful Botnic și din Marea Åland în timpul migrației somonului în timpul verii ar fi în continuare precaută. Prin urmare, Consiliul a decis să închidă pescuitul direcționat de somon din bazinul principal și să stabilească o TAC de capturi accidentale pentru capturile accidentale inevitabile, cu excepția pescuitului în scopuri exclusiv științifice, menținând în același timp deschis pescuitul direcționat de somon în timpul perioadei de vară în aceste zone de coastă nordice. Consiliul a adoptat, de asemenea, măsuri de remediere suplimentare legate funcțional de posibilitățile de pescuit. Pescuitul cu paragate dincolo de patru mile marine măsurate de la liniile de bază a fost interzis. În plus, în cadrul pescuitului recreativ, se aplică o limită zilnică a capturilor de un somon cu înotătoare tăiate per pescar, acolo unde și atunci când pescuitul comercial direcționat este închis. Pentru somonul din Golful Finlandei, Consiliul a stabilit TAC în conformitate cu avizul de precauție al ICES. În 2022, din cauza războiului de agresiune al Rusiei împotriva Ucrainei, grupul de lucru relevant al ICES nu s-a putut reuni, iar ICES a decis să își reporteze avizul privind somonul din bazinul principal și avizul privind somonul din Golful Finlandei. Pe această bază, Comisia propune menținerea celor două niveluri TAC neschimbate și menținerea măsurilor de remediere actuale, precizând în același timp că tehnicile pescuitului recreativ cu capturare urmată de eliberare nu sunt permise, deoarece ICES consideră că mortalitatea după eliberare este prea ridicată pentru a proteja stocurile diminuate.

Prin Regulamentul (CE) nr. 847/96 al Consiliului au fost prevăzute condiții suplimentare pentru gestionarea interanuală a TAC-urilor, inclusiv, la articolele 3 și 4, dispoziții privind flexibilitatea pentru stocurile care fac obiectul unor TAC-uri de precauție și, respectiv, analitice. La articolul 2 din regulamentul respectiv se prevede că, atunci când stabilește TAC-urile, Consiliul trebuie să decidă cu privire la stocurile pentru care nu ar trebui să se aplice articolele 3 și 4, în special în funcție de starea biologică a stocurilor. Mai recent, a fost introdus un mecanism de flexibilitate pentru toate stocurile care fac obiectul obligației de debarcare, prin articolul 15 alineatul (9) din Regulamentul de bază privind PCP. Prin urmare, pentru a se evita o flexibilitate excesivă care ar submina principiul exploatării raționale și responsabile a resurselor biologice marine vii și ar împiedica realizarea obiectivelor politicii comune în domeniul pescuitului, ar trebui clarificat faptul că articolele 3 și 4 din Regulamentul (CE) nr. 847/96 se aplică numai atunci când statele membre nu utilizează flexibilitatea de la an la an prevăzută la articolul 15 alineatul (9) din Regulamentul de bază privind PCP.

Comisia propune, de asemenea, modificarea Regulamentului (UE) 2022/109 al Consiliului pentru a stabili o TAC pentru merluciul norvegian al cărui sezon de pescuit începe la 1 noiembrie 2022. Nivelul TAC este marcat cu mențiunea „p.m.” (pro memoria) până la publicarea avizului ICES preconizat pentru începutul lunii octombrie 2022 și în așteptarea consultărilor cu Regatul Unit.